次韻趙郎中泛舟之作
作者：高斯得
朝代：宋

paragraphs: 危樓傑出清苕滸，一眺蒼然盡平楚。
倚欄興盡蘭橈舉，時聽長年作吳語。
趙盾當權人共苦，白蘋清風渺何處。
人生得閒價無伍，天遣吾儕共休汝。
公孫愛客茶屢煮，風味端能繼桑苧。
晚凉一巵薦菰黍，清唱時聞采蓮女。
紀茲勝踐須燕許，好與留題鎮烟嶼。
吾詩老去渾漫與，不畏傳抄殫萬楮。